AIŠKINAMASIS RAŠTAS

Dėl viešosios įstaigos „Molėtų aktyvaus laisvalaikio ir rekreacinio turizmo parkas“ visuotinio dalininkų susirinkimo inicijavimo

**1. Parengto tarybos sprendimo projekto tikslai ir uždaviniai**

Sprendimo projektas parengtas atsižvelgus į viešosios įstaigos „Molėtų aktyvaus laisvalaikio ir rekreacinio turizmo parkas“ (toliau – viešoji įstaiga) direktoriaus 2019 m. gruodžio 3 d. prašymą „Dėl įmonės likvidavimo“. Rašte pažymima, kad viešoji įstaiga nuo pat įstaigos įsteigimo iki šiol numatytos veiklos nevykdo. Atsižvelgus į tai, prašymas likviduoti viešąją įstaigą yra visiškai pagrįstas ir teisėtas.

Lietuvos Respublikos civilinio kodekso 2.106 straipsnio 1 punktas reglamentuoja, kad Juridinio asmens likvidavimo pagrindu gali būti juridinio asmens dalyvių sprendimas nutraukti juridinio asmens veiklą. Lietuvos Respublikos vietos savivaldos įstatymo 16 straipsnio 2 dalies 22 punktas nustato išimtinę savivaldybės tarybos kompetenciją – „sprendimų dėl viešųjų ir privačių juridinių asmenų (kurių dalininkė yra savivaldybė) steigimo, reorganizavimo, likvidavimo priėmimas“, Lietuvos Respublikos viešųjų įstaigų 17 straipsnio 2 dalis nustato, kad „visuotinis dalininkų susirinkimas ar teismas, priėmę sprendimą likviduoti viešąją įstaigą, arba juridinių asmenų registro tvarkytojas, kai jo iniciatyva teismas priima sprendimą likviduoti viešąją įstaigą, privalo paskirti likvidatorių“.

Parengto sprendimo projekto tikslas – inicijuoti viešosios įstaigos „Molėtų aktyvaus laisvalaikio ir rekreacinio turizmo parkas“ visuotinį dalininkų susirinkimą dėl viešosios įstaigos likvidavimo, likvidatoriaus skyrimo, direktoriaus atleidimo. Pavesti Molėtų rajono savivaldybės administracijos direktoriui parinkti viešosios įstaigos likvidatorių ir pasiūlyti jį dalininkų susirinkimui bei įgalioti atstovą dalyvauti visuotiniame dalininkų susirinkime ir darbotvarkės klausimais balsuoti „už“.

**2. Šiuo metu esantis teisinis reglamentavimas**

Lietuvos Respublikos civilinio kodekso 2.106 straipsnio 1 punktas;

Lietuvos Respublikos vietos savivaldos įstatymo 16 straipsnio 2 dalies 22 punktas;

Lietuvos Respublikos viešųjų įstaigų 17 straipsnio 2 dalis;

Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ 14.1 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – tinkamas juridinio asmens dalyvio kompetencijai priskirtų pareigų ir funkcijų vykdymas. Jokios veiklos nevykdantis juridinis asmuo bus likviduotas.

Neigiamų pasekmių nenumatoma.

**4. Priemonės sprendimui įgyvendinti**

Gavus viešosios įstaigos kvietimą dalyvauti visuotiniame dalininkų susirinkime, Administracijos direktorius parinks viešosios įstaigos likvidatorių ir pasiūlys jį dalininkų susirinkimui bei įgalios atstovą dalyvauti visuotiniame dalininkų susirinkime.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracijos direktorius.